text: Bilist overfaldet med peberspray
  17 januar 2014 kl. 05.20
  En bilist blev torsdag aften overfaldet med peberspray på en øde vej mellem Hammelev og Vojens i Sønderjylland. Det skriver dagens.dk.
  En bilist blev torsdag aften overfaldet på en mørk smal vej i et skovområde mellem Hammelev og Vojens.
  Kort før klokken 20 kom bilisten kørende ad Tørningsvej.
  Da der lå nogle trækævler på kørebanen, stoppede føreren op og gik ud af bilen for at fjerne træstykkerne.
  I det samme kom en hvid bil op bagfra.
  - To personer sprang ud af bilen og løb hen til bilisten og sprøjtede peberspray i hovedet på forurettede, fortæller vagtchefen hos Syd- og Sønderjyllands Politi til dagens.dk.
  Herefter løb de to personer tilbage til den hvide bil og kørte derfra i retning mod Hammelev.
  Lokalpolitiet i Haderslev skal nu efterforske sagen.
  Politiet hører gerne fra eventuelle vidner på 1-1-4.
  dagens.dk
  